**Preddiplomski studij**

Studenti preddiplomskoga studija moraju prikupiti ukupno 90 ECTS-bodova, i to prema sljedećoj raspodjeli:

1. obvezni kolegiji: 60 ECTS-bodova
2. kolegiji iz unutarnje izbornosti: najmanje 15 ECTS-bodova
3. kolegiji iz vanjske izbornosti: najviše 15 ECTS-bodova

Obveznim kolegijima (pod A.) pripadaju dvije skupine kolegija. U prvu skupinu kolegij pripadaju Češke jezične vježbe I, II, III, IV, V i VI, u kojima studenti stječu praktične jezične vještine. U drugu skupinu kolegija pripadaju književno-kulturološki i lingvistički teorijski kolegiji: Uvod u češku kulturu, Povijest i dijalektologija češkoga jezika, Češka književnost do kraja XIX. st., Fonologija i morfologija češkog jezika, Sintaksa češkog jezika i Češka književnost XX. st.

Od kolegija iz unutarnje izbornosti u akademskoj 2018./2019. godini izvode se sljedeći kolegiji: Osnove staroslavenskoga jezika i Bohumil Hrabal u zimskom semestru te Češka jezična kultura, Karel Čapek - tip malog velikoga čovjeka u češkoj književnosti i Uvod u češku književnost. Iako je kolegij Uvod u češku književnost nominalno izborni kolegij, preporučuje se svim studentima da ga upišu.

Kolegijima iz vanjske izbornosti pripadaju svi kolegiji koji se predaju na Filozofskom fakultetu.

**Prevoditeljsko-kulturološki smjer diplomskoga studija**

Studenti prevoditeljsko-kulturološkog smjera moraju prikupiti ukupno 60 ECTS-bodova, i to prema sljedećoj raspodjeli:

1. obvezni kolegiji: 16 ECTS-bodova
2. kolegiji iz unutarnje izbornosti: najmanje 26 ECTS-bodova
3. kolegiji iz vanjske izbornosti: najviše 3 ECTS-boda
4. diplomski rad: 15 ECTS-bodova.

Obveznim kolegijima (pod A.) pripadaju Češke jezične vježbe I, II, III i IV. Ti su kolegiji ekvivalentni kolegijima koji su se do ove akademske godine nazivali Češke prijevodne vježbe I, II, III i IV, pa zato oni studenti koji su u akademskoj 2017./2018. godini odslušali Češke prijevodne vježbe I i II u akademskoj 2018./2019. godini upisuju Češke jezične vježbe III i IV.

Kolegijima iz unutarnje izbornosti (pod B.) pripadaju dvije skupine kolegija. Prvu skupinu čine Češki prijevodni seminar I, II, III i IV. Iako je nominalno riječ o izbornim kolegijima, od studenata se očekuje da ih sve odslušaju. Studenti prve godine u prvom semestru upisuju Češki prijevodni seminar I, a u drugom semestru Češki prijevodni seminar II. Studenti druge godine u prvom semestru upisuju Češki prijevodni seminar III, a u drugom Češki prijevodni seminar IV. Kako je riječ o novouvedenim kolegijima, u akademskoj 2018./2019. studenti druge godine mogu iznimno upisati i kolegije Češki prijevodni seminar I i Češki prijevodni seminar II, posebno ako im je to potrebno za prikupljanje bodova iz unutarnje izbornosti.

Drugu skupinu kolegija iz unutarnje izbornosti čine književno-kulturološki i jezikoslovni kolegiji. U zimskom semestru u ponudi su Češka stilistika i Božena Němcová – geneza simbola nacionalne kulture, a u ljetnom Frazeologija i idiomatika češkoga jezika i Moderno češko društvo. Tijekom cijelog studija studenti moraju upisati najmanje 6 kolegija iz ove skupine.

Kolegijima iz vanjske izbornosti pripadaju svi kolegiji koji se predaju na Filozofskom fakultetu.

**Nastavnički smjer diplomskoga studija**

Studenti nastavničkog smjera moraju prikupiti ukupno 60 ECTS-bodova, i to prema sljedećoj raspodjeli:

1. obvezni kolegiji: 16 ECTS-bodova
2. metodički kolegiji: 15 ECTS-bodova
3. kolegiji iz ponude Centra za obrazovanje nastavnika: 15 ECTS-bodova
4. diplomski rad: 14 ECTS-bodova

Obveznim kolegijima (pod A.) pripadaju Češke jezične vježbe I, II, III i IV. Ti su kolegiji ekvivalentni kolegijima koji su se do ove akademske godine nazivali Češke prijevodne vježbe I, II, III i IV, pa studenti koji su u akademskoj 2017./2018. godini odslušali Češke prijevodne vježbe I i II u akademskoj 2018./2019. godini upisuju Češke jezične vježbe III i IV.

Metodičkim kolegijima pripadaju Glotodidaktika, Usvajanje stranog jezika i Metodika nastave slavenskih jezika.